title: Решение на бюрото на Европейския парламент от 6 юни 2011 година относно Правилника относно обработката на поверителна информация от Европейския парламент

text:
               30.6.2011

               BG

               Официален вестник на Европейския съюз

               C 190/2

         РЕШЕНИЕ НА БЮРОТО НА ЕВРОПЕЙСКИЯ ПАРЛАМЕНТ
   от 6 юни 2011 година
   относно Правилника относно обработката на поверителна информация от Европейския парламент
   2011/C 190/02
   БЮРОТО НА ЕВРОПЕЙСКИЯ ПАРЛАМЕНТ,
   като взе предвид член 23, параграф 12 от Правилника за дейността на Европейския парламент;
   Като има предвид, че:

               (1)

               С оглед на Рамково споразумение за отношенията между Европейския парламент и Европейската комисия (1), подписано на 20 октомври 2010 г. (наричано по-долу „Рамково споразумение“), е необходимо да се преразгледа Решението на Бюрото от 13 ноември 2006 г. относно Правилника за административната обработка на поверителни документи.

               (2)

               Договорът от Лисабон предоставя нови правомощия на Европейския парламент и с цел развитие на дейностите на Парламента в областите, които изискват известна степен на поверителност, е необходимо да се установят основни принципи, минимални стандарти на сигурност и подходящи процедури за обработката на поверителна, в това число на класифицирана информация, от Европейския парламент.

               (3)

               Правилникът, установен с настоящето решение, цели да се гарантират стандарти на защита и съвместимост, които са равностойни на правилата, приети от други институции, органи, служби и агенции, учредени по силата или на основание на Договорите, или от държавите-членки, с оглед улесняване на гладкото протичане на процеса на вземане на решения в Европейския съюз.

               (4)

               Разпоредбите на настоящето решение се приемат, без да се засягат разпоредбите на член 15 от Договора за функционирането на Европейския съюз (ДФЕС) и на Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (2).

               (5)

               Разпоредбите на настоящето решение не засягат член 16 от ДФЕС и Регламент (ЕО) № 45/2001 на Европейския парламент и Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (3),

         ПРИЕ НАСТОЯЩЕТО РЕШЕНИЕ:
   Член 1
   Цел
   Настоящето решение урежда създаването, получаването, предаването и съхраняването на поверителна информация от Европейския парламент с оглед подходяща защита на нейния поверителен характер. Решението прилага по-специално приложение 2 от Рамковото споразумение.
   Член 2
   Определения
   За целите на настоящето решение:

               а)

               „информация“ означава всяка писмена или устна информация, независимо от носителя и автора;

               б)

               „поверителна информация“ означава „класифицирана информация на ЕС“ (EUCI), а некласифицирана информация — „друга поверителна информация“;

               в)

               „класифицирана информация на ЕС“ (EUCI) означава всяка информация или материали, класифицирани като TRÈS SECRET UE/TOP SECRET EU („СТРОГО СЕКРЕТНО ЕС“), SECRET UE/EU SECRET („СЕКРЕТНО ЕС“), CONFIDENTIEL UE/EU CONFIDENTIAL („ПОВЕРИТЕЛНО ЕС“) или RESTREINT UE/EU RESTRICTED („ЗА СЛУЖЕБНО ПОЛЗВАНЕ ЕС“), чието неразрешено разкриване би могло да накърни в различни степени интересите на ЕС или на една или повече от неговите държави-членки, независимо дали подобна информация произхожда от институции, органи, служби и агенции, създадени по силата и въз основа на Договорите или е получена от държави-членки, трети държави или международни организации. В тази връзка:

                           —

                           TRÈS SECRET UE/TOP SECRET EU е класифициране на информация и материал, неразрешено разкриване на които би причинило изключително тежко накърняване на основополагащите интереси на Съюза или на една или повече държави-членки,

                           —

                           SECRET UE/EU SECRET е класифициране на информация и материал, неразрешено разкриване на които би навредило сериозно на основополагащите интереси на Съюза или на една или повече държави-членки,

                           —

                           CONFIDENTIEL UE/EU CONFIDENTIAL е класифициране на информация и материал, неразрешено разкриване на които би навредило на основополагащите интереси на Съюза или на една или повече държави-членки,

                           —

                           RESTREINT UE/EU RESTRICTED е класифициране на информация и материал, неразрешено разкриване на които би се отразило неблагоприятно на интересите на Съюза или на една или повече държави-членки.

               г)

               „друга поверителна информация“ означава всяка друга некласифицирана поверителна информация, включително информация, обхваната от разпоредбите за защита на личните данни или от задължението за професионална тайна, която е създадена в Европейския парламент или е предадена от други институции, органи, служби и агенции, създадени по силата и въз основа на Договорите или от държави-членки на Европейския парламент;

               д)

               „документ“ означава всяка записана информация независимо от формата, под която се материализира, или нейните характеристики;

               е)

               „материал“ означава всеки документи или елемент от съоръжение или оборудване, който е произведен или е в процес на производство;

               ж)

               „необходимост да се знае“ означава необходимостта на даден човек да има достъп до поверителна информация, така че да бъде в състояние да изпълни официалната си функция или задача;

               з)

               „разрешение“ означава решение (решение за надеждност), прието от председателя, ако засяга членове на Европейския парламент, и от генералния секретар, ако засяга длъжностни лица на Европейския парламент и други служители на Парламента, които работят за политически групи, за предоставяне на индивидуален достъп до класифицирана информация на ЕС (EUCI) до определено ниво въз основа на положителен резултат от проверка (проучване) за сигурност, извършена от национален орган съгласно националното законодателство и разпоредбите, установени в част 2 от приложение I;

               и)

               „понижаване на класификацията“ означава понижаване на степента на класификация;

               й)

               „премахване на класификацията“ означава премахване на всички степени на класификация;

               к)

               „създател на информацията“ означава надлежно оправомощен автор на класифицирана информация на ЕС (EUCI) или на всяка друга поверителна информация;

               л)

               „насоки за сигурност“ означава технически мерки по прилагане, така както са установени в приложение II (4).

         Член 3
   Основни принципи и минимални стандарти
   1.   Обработката на поверителна информация от Европейския парламент следва основните принципи и минималните стандарти, предвидени в част 1 от приложение I.
   2.   Европейският парламент създава система за управление на сигурността на информацията (ISMS) в съответствие с основните принципи и минималните стандарти, която цели улесняване на парламентарната и административната работа, като същевременно се гарантира защитата на всяка поверителна информация, обработвана от Европейския парламент, при пълно спазване на правилата, установени от създателя на такава информация, както е предвидено в насоките за сигурност.
   Обработката на поверителна информация посредством автоматизирани информационни системи (IS) на Европейския парламент се осъществява в съответствие с понятието за подсигуряване на информацията (IA), установено в насоките за сигурност.
   3.   Членовете на Европейския парламент могат да правят справки в класифицирана информация до включително степен CONFIDENTIEL UE/EU CONFIDENTIAL, без да са преминали през проучване за надеждност. За информацията, класифицирана като CONFIDENTIEL UE/EU CONFIDENTIAL, те трябва да подпишат официална декларация, че няма да разкрият съдържанието на информацията на трети лица. Информацията, класифицирана над степен CONFIDENTIEL UE/EU CONFIDENTIAL, се предоставя на разположение единствено на членове на ЕП, които са преминали през подходящо равнище на проучване за надеждност.
   4.   Длъжностните лица на Европейския парламент и другите служители на Парламента, които работят за политически групи, могат да правят справки в поверителна информация, ако имат установена „необходимост от информация“, и могат да правят справки в класифицирана информация над степен RESTREINT UE/EU RESTRICTED, ако са преминали през подходящо равнище на проучване за надеждност.
   Член 4
   Създаване на поверителна информация и административна обработка от Европейския парламент
   1.   Председателят на Европейския парламент, председателите на съответните парламентарни комисии и генералният секретар и/или друго лице, надлежно оправомощено от него писмено, могат да създават поверителна информация и/или класифицирана информация, както се посочва в насоките за сигурност.
   2.   При създаване на класифицирана информация създателят на информация прилага подходящата степен на класификация в съответствие с международните стандарти и определенията, посочени в приложение I. Създателят определя също така по правило адресатите, които следва да бъдат оправомощени да правят справки в информацията в съответствие със степента на класификация. Информацията се предава на Службата за поверителна информация, когато документът е депозиран в тази служба.
   3.   Поверителна информация, обхваната от професионалната тайна, се обработва в съответствие с инструкциите за обработка, определени в насоките за сигурност.
   Член 5
   Получаване на поверителна информация от Европейския парламент
   1.   Поверителната информация, получена от Европейския парламент, се предава, както следва:

               —

               класифицирана информация на ЕС (EUCI) от степен RESTREINT UE/EU RESTRICTED и друга поверителна информация — на секретариата на парламентарния орган/титуляря на мандатна длъжност, внесъл искането за това,

               —

               класифицирана информация на ЕС (EUCI) от степен CONFIDENTIEL UE/EU CONFIDENTIAL на Службата за поверителна информация.

         2.   Регистрацията, съхранението и проследяването на поверителната информация се обезпечава както от секретариата на парламентарния орган/титуляря на мандатна длъжност, който е получил информацията, така и от Службата за поверителна информация.
   3.   В случай на поверителна информация, предадена от Комисията, съобразно Рамковото споразумение, съгласуваните условия по смисъла на точка 3.2 от приложение II към Рамковото споразумение („установени с общо съгласие“ относно адресатите, процедурата за справки, като обезопасена читалня, и заседания при закрити врата и други въпроси), предназначени да съхранят поверителността на информацията, се депозират заедно с поверителната информация в секретариата на парламентарния орган/титуляря на мандатна длъжност или в службата за поверителна информация, когато информацията е класифицирана като CONFIDENTIEL UE/EU CONFIDENTIAL или по-висока степен.
   4.   Тези условията, посочени в параграф 3, могат също така да се прилагат mutatis mutandis за предаването на поверителна информация от други институции, органи, служби и агенции, създадени по силата или въз основа на Договорите, или от държавите-членки.
   5.   „Класифицирана информация на ЕС“ (EUCI) от степен TRÈS SECRET UE/EU TOP SECRET се предава на Европейския парламент, като подлежи на допълнителни условия, които се съгласуват между парламентарния орган/титуляря на мандатна длъжност, внесъл искането за информация, и институцията на ЕС или държавата-членка, от които тя е предадена. Председателският съвет учредява надзорен комитет. Комитетът цели да обезпечи равнище на защита, което е съразмерно със степента на класификация.
   Член 6
   Предаване на класифицирана информация на ЕС (EUCI) от Европейския парламент на трети страни
   Европейският парламент може, при условие че създателят на информацията е дал съгласието си, да предава класифицирана информация на ЕС (EUCI) на други институции, органи, служби и агенции, създадени по силата на или въз основа на Договорите или на държави-членки, при условие че те гарантират, че при обработката на класифицираната информация на ЕС (EUCI) в рамките на техните служби и помещения се спазват правила, които са равностойни на правилата, предвидени в настоящото решение.
   Член 7
   Съхраняване поверителна информация и извършване на справки (обезопасена читалня)
   1.   Обезопасената читалня обезпечава сигурно съхранение и не съдържа фотокопирни машини, телефони, факсмашини, скенери или каквито и да е други технически средства за размножаване или разпространяване на документи.
   2.   Следните условия уреждат достъпа до обезопасена читалня:

               а)

               следните лица единствено имат достъп:

                           —

                           членовете на Европейския парламент, длъжностните лица на Европейския парламент и други служители на Парламента, работещи за политически групи, които са надлежно идентифицирани, в съответствие с условията, посочени в член 4, параграф 2 или член 5, параграфи 3 и 4,

                           —

                           длъжностни лица на Европейския парламент, които отговарят за управлението на Службата за поверителна информация,

                           —

                           при необходимост, длъжностни лица на Европейския парламент, отговорни за сигурността и пожарната безопасност.

                     Почистването на обезопасеното помещение се извършва единствено в присъствието на длъжностно лице, работещо в Службата за поверителна информация, и под негово тясно наблюдение.

               б)

               всяко лице, което желае да има достъп до поверителна информация, изпраща предварително неговото име на службата за поверителна информация. Службата за поверителна информация проверява самоличността на всяко лице, което подава заявление за извършване на справка в такава информация, и проверява, когато е уместно, дали лицето е преминало през необходимата степен на проучване за надеждност и дали е оправомощено да има такъв достъп в съответствие с условията, посочени в член 4, параграф 2 или член 5, параграфи 3 и 4;

               в)

               службата за поверителна информация има право да откаже достъп до залата на всяко неоправомощено лице, съгласно букви а) и б). Всяко оспорване на решението на Службата за поверителна информация се подава до председателя на Европейския парламент, когато се отнася до членовете на Европейския парламент, и на генералния секретар в други случаи.

         3.   Следните условия уреждат извършването на справки относно поверителната информация в обезопасената читалня:

               а)

               лицата, които са оправомощени да извършат справка в информацията и които са подали заявлението, посочено в параграф 2, буква б), се представят лично в Службата за поверителна информация.
               Освен при извънредни обстоятелства (например когато са подадени многобройни заявления за извършване на справка в кратък период от време), само на едно лице се разрешава да извършва справки относно поверителната информация в обезопасената читалня, в присъствието на длъжностно лице от Службата за поверителна информация.
               Длъжностното лице информира така управомощеното лице, за неговите задължения и по-специално изисква от него да подпише клетвена декларация, че се задължава да не разкрива съдържанието на информацията на трети лица;

               б)

               при извършването на справката са забранени външни контакти (включително посредством използването на телефони или на други технологии), воденето на бележки и фотокопирането или фотографирането на поверителната информация, предмет на справката;

               в)

               преди да се разреши на лицето да напусне обезопасената читалня, длъжностното лице от Службата за поверителна информация, посочено в буква а), се уверява в наличността на информацията за справка и проверява дали тя е непокътната и пълна.

         4.   В случай на неспазване на гореизложените правила, длъжностното лице, което отговаря заот Службата за поверителна информация, информира генералния секретар, който отнася въпроса на вниманието на председателя на Парламента, в случай че източникът на неспазването на правилата е член на Европейския парламент.
   Член 8
   Минимални стандарти за извършване на други справки в поверителна информация
   1.   По отношение на административната обработка на поверителна информация в рамките на заседание при закрити врата, секретариатът на парламентарния орган/титуляря на мандатна длъжност, отговорен за заседанието, гарантира, че:

               —

               единствено, лицата, които са определени да участват в заседанието и които са преминали през необходимата степен на проучване за надеждност, имат право на достъп до заседателната зала,

               —

               всички документи са номерирани, раздават се в началото на заседанието и се събират отново в края, като не се вземат никакви бележки, нито се правят фотокопия или снимки от тях,

               —

               в протокола от заседанието не се отразяват съдържанието на разискването по информацията, разгледана съобразно процедурата за поверителната информация,

               —

               поверителната информация, предоставена устно на получатели в Европейския парламент, подлежи на равностойно равнище на защита като това, прилагано по отношение на поверителната информация, предоставена в писмена форма. Това би могло да включва клетвена декларация от получателите на тази информация за неразкриване на съдържанието ѝ на трети лица.

         2.   Следните правила се прилагат по отношение на административната обработка на поверителна информация от секретариата на парламентарния орган/титуляря на мандатна длъжност, извън заседание при закрити врата:

               —

               документите на хартиен носител се предават лично на ръководителя на секретариата, който ги регистрира и предоставя потвърждение за получаването им,

               —

               тези документи се съхраняват под ключ, и за тях носи отговорност секретариатът, когато те не се ползват,

               —

               без да се засяга административната обработка на поверителна информация по време на заседания при закрити врата, както е предвидено в параграф 1, документите в никакъв случай не могат да бъдат размножавани, записвани на друг носител или предавани на което и да е друго лице,

               —

               достъпът до подобни документи е ограничен до адресатите им и е под наблюдението на секретариата в съответствие с условията, посочени в член 4, параграф 2 или член 5, параграф 3 или 4,

               —

               секретариатът съхранява списък на лицата, които са извършвали справка в документите и на датата и часа на тази справка. Този списък се предава на Службата за поверителна информация с оглед изготвянето на годишния доклад, посочен в член 12.

         Член 9
   Архивиране на поверителни документи
   1.   В помещенията на Европейския парламент се осигуряват надеждни средства за архивиране.
   Поверителната информация, която е окончателно депозирана в Службата за поверителна информация или в секретариата на парламентарния орган/титуляря на мандатна длъжност, се предава в обезопасен архив в рамките на Службата за поверителна информация шест месеца след извършването на последната справка и най-късно, една година, след нейното депозиране.
   2.   Службата за поверителна информация е отговорна за управлението на обезопасения архив в съответствие със стандартните критерии за архивиране.
   3.   В поверителната информация, съхранявана в обезопасените архиви, могат да бъдат извършвани справки при спазване на следните условия:

               —

               единствено лицата, които са идентифицирани по име или чрез длъжността си в придружаващия документ, изготвен при депозирането на поверителната информация, са оправомощени да извършват справки в тази информация,

               —

               заявлението за извършване на справка в поверителната информация трябва да се представи на Службата за поверителна информация, която прехвърля въпросния документ в обезопасената читалня,

               —

               прилагат се процедурите и условията за извършване на справка в поверителната информация, посочени в член 7.

         Член 10
   Понижаване и премахване на класификацията на информация на ЕС
   1.   Класификацията на информация на ЕС може да бъде понижена или премахната само с разрешение на създателя на информацията, а при необходимост и след обсъждане с други заинтересовани страни. Понижаването или премахването на класификацията се потвърждава в писмена форма. Създателят на информацията носи отговорност за уведомяване на адресатите на информацията за промяната, а те на свой ред са отговорни да уведомят за промяната всички следващи адресати, до които са изпратили документа или копия от него. По възможност създателите на информация посочват върху класифицираните документи дата, срок или обстоятелства, при които може да се понижи или премахне класификацията на съдържанието. В противен случай те извършват преглед на документите най-късно на всеки пет години, за да проверят дали първоначалната класификация е все още необходима.
   2.   Премахването на класификацията на документи от обезопасените архиви се извършва най-късно в срок от 30 години съгласно разпоредбите на Регламент (ЕИО, ЕВРАТОМ) № 354/83 на Съвета от 1 февруари 1983 г. относно отваряне за обществеността на историческите архиви на Европейската икономическа общност и на Европейската общност за атомна енергия (5). Премахването на класификацията се извършва от създателя на класифицираната информация или от службата, която носи текуща отговорност съгласно приложение I, част 1, точка 10.
   Член 11
   Нарушения по отношение на поверителностт
   1.   Нарушенията на поверителността като цяло и по-специално на настоящето решение от страна на членове на Европейския парламент ще доведат до прилагане на съответните разпоредби относно санкциите, предвидени в Правилника за дейността на Европейския парламент.
   2.   Подобни нарушения, извършени от служители, ще доведат до прилагане на процедурите и санкциите, предвидени съответно в Правилника за длъжностните лица и условията за работа на другите служители на Европейския съюз, установен в Регламент (ЕИО, Евратом, ЕОВС) № 259/68 (6) („Правилник за длъжностните лица“).
   3.   Председателят и генералният секретар организират всички необходими разследвания.
   Член 12
   Преработване на настоящото решение и на правилата за изпълнението му и годишен отчет относно прилагането на настоящето решение
   1.   Генералният секретар предлага, ако е необходимо, да се преработи настоящото решение и приложенията за неговото изпълнение и предава тези предложения на Бюрото, което взема решение.
   2.   Генералният секретар представя на Бюрото годишен отчет за прилагането на настоящото решение.
   Член 13
   Преходни и заключителни разпоредби
   1.   Поверителната информация, която е налице в Службата за поверителна информация или в архивите преди прилагането на настоящото решение, се класифицира автоматично като RESTREINT UE/EU RESTRICTED, освен ако създателят на тази информация реши да не я класифицира или да я класифицира с по-висока степен на класифициране или с маркировка в срок от една година от датата на влизане в сила на настоящето решение.
   2.   Ако създателят на информацията реши да класифицира поверителната информация с по-висока степен, тя се класифицира с възможно най-ниска степен от създателя на информацията или от лицата, на които той е делегирал правомощия, във взаимодействие със Службата за поверителна информация и в съответствие с критериите, предвидени в приложение I.
   3.   Решението на Бюрото от 13 ноември 2006 г. относно Правилника за административната обработка на поверителни документи се отменя.
   4.   Решението на Бюрото от 24 октомври 2005 г. за предоставяне на мандат на генералния секретар за създаване на комитет за премахване на класификацията на документи и за приемане на решения по въпроса за премахването на класификация се отменя.
   Член 14
   Влизане в сила
   1.   Настоящето решение влиза в сила в деня на публикуването му в Официален вестник на Европейския съюз.
   2.   То се прилага от 1 юли 2011 г.

      (1)  ОВ L 304, 20.11.2010 г., стр. 47.

      (2)  ОВ L 145, 31.5.2001 г., стр. 43.

      (3)  ОВ L 8, 12.1.2001 г., стр. 1.

      (4)  Предстои приемане на приложение.

      (5)  ОВ L 43, 15.2.1983 г., стр. 1.

      (6)  ОВ L 56, 4.3.1968 г., стр. 1.

      ПРИЛОЖЕНИЕ I
      ЧАСТ 1

         ОСНОВНИ ПРИНЦИПИ И МИНИМАЛНИ СТАНДАРТИ ЗА СИГУРНОСТ ЗА ЗАЩИТА НА ПОВЕРИТЕЛНАТА ИНФОРМАЦИЯ

      1.   Въведение

      Настоящите разпоредби определят основните принципи и минималните стандарти за сигурност, които трябва да се съблюдават от Европейския парламент във всички негови места на работа, както и от всички получатели на класифицирана информация на ЕС и друга поверителна информация по такъв начин, че да се гарантира сигурността и всички засегнати лица да могат да бъдат сигурни, че е установен общ стандарт за защита. Те се допълват от Правилник за обработката на поверителна информация от парламентарните комисии и други парламентарни органи/титуляри на мандатна длъжност.
      2.   Общи принципи

      Политиката за сигурност на Европейския Парламент представлява неразделна част от неговата обща политика за вътрешно управление, поради което се основава на принципите, които уреждат общата му политика. Тези принципи включват законосъобразност, прозрачност, отчетност, субсидиарност и пропорционалност.
      Принципът на законосъобразност поражда необходимостта от стриктно придържане към правната рамка при изпълнението на функции във връзка със сигурността, както и необходимостта от спазване на приложимите законови изисквания. Той означава също, че отговорностите в сферата на сигурността трябва да се основават на надеждни правни разпоредби. Разпоредбите на Правилника за длъжностните лица, по-специално член 17 от него относно задължението на служителите да се въздържат от всяко неразрешено разкриване на информация, получена във връзка с изпълнението на задълженията им и дял VI от него относно дисциплинарните мерки се прилагат изцяло. Този принцип означава също така, че нарушенията на сигурността в рамките на отговорността на Европейския парламент трябва да се третират по начин, който съответства на политиката на Европейския парламент по отношение на дисциплинарните мерки.
      Принципът на прозрачност поражда необходимостта от яснота относно всички правила и разпоредби за сигурност и от намиране на баланс между различните служби и различните области (физическа сигурност спрямо защита на информацията и т.н.) и необходимостта от последователна и структурирана политика за осведоменост относно сигурността. Той също означава, че ясни писмени насоки са необходими за прилагането на мерки за сигурност.
      Принципът на отчетност означава, че ще бъдат ясно определени отговорностите в сферата на сигурността. Освен това той поражда необходимостта от редовно наблюдение за правилното изпълнение на тези отговорности.
      Принципът на субсидиарност означава, че сигурността се организира на най-ниското възможно равнище и във възможно най-тясна връзка с генералните дирекции и службите на Европейския парламент. Принципът на пропорционалността означава, че дейностите във връзка със сигурността се ограничават само до действително необходимото, че мерките за сигурност са пропорционални на интересите, които трябва да се защитят, и на действителната или потенциалната заплаха за тези интереси, така че да позволи те да бъдат защитавани по начин, който причинява възможно най-малко сътресения.
      3.   Основи на сигурността на информацията

      Основите на надеждната сигурност на информацията са:

                  а)

                  в рамките на Европейския парламент — служба за обезпечаване на сигурността на информацията (INFOSEC), който отговаря за работата със съответния орган по сигурността за предоставянето на информация и съвети относно техническите заплахи за сигурността и средствата за защита срещу тях;

                  б)

                  тясно сътрудничество между компетентните служби на Европейския парламент и службите по сигурността на другите институции на ЕС.

            4.   Принципи за сигурност на информацията

      4.1.   Цели

      Основните цели на сигурността на информацията са, както следва:

                  а)

                  защита на класифицираната информация на ЕС и друга поверителна информация срещу шпионаж, излагане на риск или неразрешено разкриване;

                  б)

                  защита на информацията на ЕС, която се обработва в комуникационни и информационни системи и мрежи, срещу заплахи за нейната поверителност, цялост и наличност;

                  в)

                  защита на помещенията на Европейския парламент, в които се съхранява информация на ЕС, срещу саботаж и умишлено злонамерено причиняване на вреди;

                  г)

                  в случай на пропуск в сигурността, оценка на причинените вреди, ограничаване на последиците от него, провеждане на разследвания в областта на сигурността и предприемане на необходимите мерки за коригиране на пропуска.

            4.2.   Класификация

      4.2.1.   Когато става въпрос за поверителност, са необходими внимание и опит при подбора на информацията и материала, които ще бъдат защитени, и при оценката на необходимата степен на защита. От съществено значение е степента на защита да съответства на чувствителния характер по отношение на сигурността на отделните подлежащи на защита информация или материали. За да се гарантира безпрепятственият поток от информация, се избягва както прекомерната, така и недостатъчно високата степен на класифициране.
      4.2.2.   Класификационната система е инструментът за осъществяването на принципите, предвидени в настоящата точка; подобна система за класифициране се следва при планирането и организирането на начини за противодействие на шпионаж, саботаж, тероризъм и други заплахи, така че да се предостави максимална степен на защита на най-важните помещения, в които се съхранява класифицирана информация на ЕС, и на най-чувствителните точки в тях.
      4.2.3.   Отговорността за класифициране на информация се носи изцяло от създателя на съответната информация.
      4.2.4.   Степента на класифициране може да се основава единствено на съдържанието на тази информация.
      4.2.5.   При групиране на няколко вида информация степента на класифициране, която трябва да се приложи за цялата съвкупност, трябва да бъде най-малко най-високата степен на класифициране, приложима поотделно към тези видове. Въпреки това за съвкупност от различни видове информация може да се определи по-висока степен на класифициране в сравнение със степента на нейните съставни части.
      4.2.6.   Класификация се извършва само в случаите, в които тя е необходима, и единствено за сроковете, в рамките на които тя е необходима.
      4.3.   Цели на мерките за сигурност

      Мерките за сигурност:

                  а)

                  се отнасят до всички лица, които имат достъп до класифицирана информация на ЕС, до информационни носители на класифицирана информация на ЕС и друга поверителна информация, както и до всички помещения, в които се намира тази информация, и важни съоръжения;

                  б)

                  са предназначени да откриват лица, чиято длъжност би могла да застраши сигурността на подобна информация и на важни съоръжения, в които се помещава тази информация, и да водят до тяхното отстраняване или преместване на друга длъжност;

                  в)

                  предотвратяват достъпа на всяко неоправомощено лице до такава информация или до съоръженията, в които тя се помещава;

                  г)

                  гарантират, че тази информация се разпространява единствено на принципа на „необходимост да се знае“, който е основен принцип за всички аспекти на сигурността;

                  д)

                  гарантират целостта (т.е. предотвратяват повреждане, неразрешена промяна или неразрешено заличаване) и наличността (т.е. за лицата, които имат нужда и са оправомощени за това) на цялата поверителна информация, независимо дали е класифицирана или некласифицирана, и особено къде се съхранява, обработва или предава в електромагнитен вид.

            5.   Общи минимални стандарти

      Европейският парламент гарантира, че се спазват общи минимални стандарти за сигурност от всички получатели на класифицирана информация на ЕС, едновременно вътре в институцията и в рамките на нейната компетентност, а именно от всички негови служби и изпълнители, така че тази информация да може да се предава с увереността, че при работата с нея ще се полагат аналогични грижи. Тези минимални стандарти включват критерии за проучване за надеждност на длъжностните лица на Европейския парламент и другите служители, които работят за политически групи, и процедури за защита на поверителната информация.
      Европейският парламент позволява на външни органи достъп до тази информация само при условие че те гарантират, че при работата с тази информация се спазват разпоредби, които са най-малкото равностойни на настоящите общи минимални стандарти.
      Тези общи минимални стандарти също се прилагат, когато съобразно договор или споразумение за предоставяне на безвъзмездни средства Европейският парламент поверява на стопански или други субекти задачи, които включватповерителна информация.
      6.   Сигурност за длъжностните лица на европейския парламент и другите служители на парламента, които работят за политически групи

      6.1.   Инструктиране относно сигурността на длъжностните лица на Европейския парламент и другите служители на Парламента, които работят за политически групи

      Длъжностните лица на Европейския парламент и другите служители на Парламента, които работят за политически групи и заемат длъжности, на които биха могли да имат достъп до класифицирана информация на ЕС, получават подробни инструкции както при назначаването им така и през определени интервали от време след това, относно необходимостта от сигурност и процедурите по обезпечаването й. От тези лица се изисква да удостоверятв писмена форма, че са прочели приложимите разпоредби за сигурност и са напълно запознати с тях.
      6.2.   Задължения на ръководството

      Ръководителите са длъжни да знаят кои техни служители боравят в работата си с класифицирана информация или имат достъп до защитени комуникационни или информационни системи, както и да записват и да докладват за всички инциденти или явни слабости в системата, които могат да имат последствия за сигурността.
      6.3.   Статус по отношение на сигурността на длъжностните лица на Европейския парламент и другите служители на Парламента, които работят за политическите групи

      Установяват се процедури, с които да се гарантира, че при получаване на неблагоприятна информация за длъжностно лице на Европейския парламент или друг служител на Парламента, работещ за политическа група, се предприемат стъпки за определяне дали работата на това лице го поставя в контакт с класифицирана информация или дали има достъп до защитени комуникационни или информационни системи и че компетентната служба на Европейския парламент е информирана за това. Ако се установи, че лицето представлява заплаха за сигурността, то не се допуска или се отстранява от изпълнението на функции, чрез които би могло да застраши сигурността.
      7.   Физическа сигурност

      „Физическа сигурност“ означава прилагането на мерки за физическа и техническа защита за предотвратяване на неразрешения достъп до класифицирана информация на ЕС.
      7.1.   Необходимост от защита

      Мерките за физическа сигурност, прилагани за защита на класифицираната информация на ЕС, са съразмерни със степента на класификация и обема на съхраняваните материали и информация, както и със заплахата, на която те са изложени. Всички, които притежават класифицирана информация на ЕС, следват единните практики относно класификацията на тази информация и трябва да спазват общите стандарти за защита относно съхраняването, предаването и унищожаването на информация и материали, за които се изисква защита.
      7.2.   Проверка

      Преди напускането на зоните, в които се намира класифицирана информация на ЕС, оставена без надзор, лицата, на които тя е поверена, подсигуряват, че тя се съхранява по надежден начин и че са активирани всички защитни устройства (ключалки, алармени системи и др.). Допълнително след края на работното време се извършват независими проверки.
      7.3.   Сигурност на сградите

      Сградите, в които се съхранява класифицирана информация на ЕС или защитени комуникационни и информационни системи, са защитени срещу неразрешен достъп.
      Естеството на защитата, с която се ползва класифицираната информация на ЕС, например решетки за прозорци, ключалки за врати, охрана на входовете, автоматизирани контролни системи за достъп, проверки на сигурността и патрули, алармени системи, системи за откриване на нерегламентирано влизане и охранителни кучета, зависи от:

                  а)

                  степента на класифициране, обема и местонахождението в сградата на информацията и материалите, които трябва да се защитават;

                  б)

                  качеството на съоръженията, в които се съхраняват съответните материали и информация; и

                  в)

                  техническите характеристики и местоположението на сградата.

            Естеството на защитата, с която се ползват комуникационните и информационните системи, зависи от оценката на стойността на информацията и материалите, изложени на риск, и на възможните вреди в случай на риск за сигурността, както и от техническите характеристики и местоположението на сградата, в която се намира системата, и от местоположението на системата в сградата.
      7.4.   Планове за непредвидени ситуации

      Предварително се изготвят подробни планове за защита на класифицираната информация при извънредни обстоятелства.
      8.   Обозначения за сигурност, маркировка, поставяне и управление на класификацията

      8.1.   Обозначения за сигурност

      Не се разрешават други класификации, различни от определените в член 2, буква в) от настоящото решение.
      За определяне на срока на валидност на дадена класификация (за класифицирана информация, обозначаваща автоматично понижаване на нивото на класифициране или премахване на класификацията), може да се използва уговорено обозначение за сигурност. Това обозначение е „ДО … (време/дата)“ или „ДО … (събитие)“.
      При необходимост от ограничено разпространение и специално боравене, в допълнение към обозначението за класификация за сигурност, могат да се прилагат допълнителни обозначения за сигурност като CRYPTO или всяко друго признато в ЕС обозначение за сигурност.
      Обозначенията за сигурност се използват само в съчетание със степен на класификация.
      8.2.   Маркировки

      За определяне на областта, за която се отнася даден документ, или за указване на особено разпространение въз основа на принципа за „необходимост да се знае“, или за обозначаване на края на ембарго (за некласифицирана информация), може да се използва маркировка.
      Маркировката не е класификация и не трябва да се използва вместо нея.
      8.3.   Поставяне на класификация и на обозначения за сигурност

      Класификацията се поставя, както следва:

                  а)

                  върху документи, класифицирани като RESTREINT UE/EU RESTRICTED, чрез механични или електронни средства;

                  б)

                  върху документи, класифицирани като CONFIDENTIEL UE/EU CONFIDENTIAL, чрез механични средства или на ръка, или чрез отпечатване върху хартиени бланки с предварително отпечатан щемпел;

                  в)

                  върху документите с ниво на класификация SECRET UE/EU SECRET и TRÈS SECRET UE/EU TOP SECRET , чрез механични средства или на ръка.

            Обозначенията за сигурност се поставят непосредствено под класификацията със същите средства, които се използват за поставянето на класификациите.
      8.4.   Управление на класификацията

      8.4.1.   Общи положения

      Информацията се класифицира само при необходимост. Класификацията се обозначава ясно и правилно и се поддържа само за периода, през който информацията се нуждае от защита.
      Отговорността за класифициране на информацията и за всяко евентуално последващо понижаване на нивото на класифициране или премахване на класификацията е изцяло на създателя на информацията.
      Длъжностни лица на Европейския парламент извършват класификация, понижаване или премахване на класификацията на информацията по указания на или съобразно делегиране на права от генералния секретар.
      Подробните процедури за работа с класифицирани документи са оформени по начин, който гарантира, че им е предоставена защита, съответна на информацията, която съдържат.
      Броят на лицата, оправомощени да създават документи, класифицирани като TRÈS SECRET UE/EU TOP SECRET, се свежда до минимум, а имената им се пазят в списък, изготвен от Службата за поверителна информация (CIS).
      8.4.2.   Прилагане на класификация

      Класификацията на документ се определя от степента на чувствителност на неговото съдържание в съответствие с определенията в член 2, буква в). Важно е класифицирането да се прилага правилно и предпазливо, по-специално за степен на класификация TRÈS SECRET UE/EU TOP SECRET.
      Класификацията на писмо или записка, включващи приложени документи , съответства на най-високата степен на класификация, предоставена на едно от техните приложения. Създателят на информация ясно посочва степента на класификация, която писмото или записката трябва да получат след отделянето им от приложенията.
      Създателят на подлежащ на класификация документ следва да има предвид изложените по-горе правила и да се въздържа от всякаква склонност към определяне на прекомерно висока или недостатъчно висока степен на класификация.
      Отделни страници, параграфи, раздели, приложения, допълнения, прикрепени части и приложения към даден документ могат да изискват различна степен на класификация и това се извършва по съответен начин. Степента на класификация на целия документ съответства на тази част от документа, която има най-висока степен на класификация.
      9.   Проверки

      Дирекцията на Европейския парламент, отговаряща за сигурността, която за целта може да бъде подпомагана от Службата за поверителна информация (CIS), извършва периодични проверки на мерките за сигурност за защита на класифицираната информация на ЕС.
      Дирекцията на Европейския парламент, отговаряща за сигурността, и службите по сигурността на другите институции, органи, служби и агенции, създадени по силата или въз основа на Договорите, които държат класифицирана информация на ЕС (EUCI), могат също да провеждат партньорски оценки на мерките за сигурност за защита на класифицираната информация на ЕС.
      10.   Процедура по премахване на класификацията

      10.1.   Службата за поверителна информация разглежда класифицираната информация на ЕС и прави предложения за премахване на класификацията на създателя на документа не по-късно от 25 години след датата на създаването му. Документите, на които не е премахната класификацията при първото разглеждане, се преразглеждат периодично и най-малко на всеки пет години.
      10.2.   В допълнение към прилагането й към документите, които понастоящем се намират в обезопасения архив и са надлежно класифицирани, процедурата по премахване на класификацията може също да обхване друга поверителна информация, съществуваща в обезопасения архив или в центъра за архиви и документация на Европейския парламент (CARDOC).
      10.3.   От името на автора, Службата за поверителна информация носи отговорност за информиране на адресатите на документа за промяната в класификацията, а те на свой ред са отговорни да информират за промяната всички следващи адресати, до които са изпратили или за които са направили копия от документа.
      10.4.   Премахването на класификацията не засяга маркировката, която може да е обозначена на документа.
      10.5.   Първоначалната класификация в горната и долната част на всяка страница се зачертава. На първата (заглавната) страница на документа се поставя печат и се попълва референцията на Службата за поверителна информация.
      10.6.   Текстът на документа с премахната класификация се прилага към електронния фиш или съответстващата система, където е бил регистриран.
      10.7.   В случай на документи, които са предмет на изключение във връзка с неприкосновеността на личния живот и личната неприкосновеност или търговски интереси на физическо или юридическо лице и в случай на чувствителни документи, се прилага член 2 от Регламент (ЕИО, Евратом) № 354/83.
      10.8.   В допълнение към разпоредбите на точки 10.1 до 10.7, се прилагат следните правила:

                  а)

                  по отношение на документи от трети страни, Службата за поверителна информация се консултира със засегнатата трета страна преди да пристъпи към премахването на класификацията. Третата страна разполага с осем седмици, за да представи своите забележки;

                  б)

                  по отношение изключението във връзка с неприкосновеността на личния живот и личната неприкосновеност, премахването на класификацията взема предвид по-специално съгласието на засегнатото лице, невъзможността да бъде идентифицирано засегнатото лице и/или факта, че това лице може вече да не е сред живите;

                  в)

                  по отношение изключението във връзка с търговски интереси на физическо или юридическо лице, засегнатото лице може да бъде уведомено чрез публикация в Официален вестник на Европейския съюз и да му се даде срок от четири седмици от датата на публикацията, в който да представи забележки.

            ЧАСТ 2

         ПРОЦЕДУРА ЗА ПРОУЧВАНЕ ЗА НАДЕЖДНОСТ

      11.   Процедура за проучване за надеждност за членове на европейския парламент

      11.1.   В рамките на прерогативите и правомощията на Европейския парламент, неговите членове могат да получат достъп до класифицирана информация на ЕС до степен CONFIDENTIEL UE/EU CONFIDENTIAL, включително, без проучване за надеждност. За информация, класифицирана като CONFIDENTIEL UE/EU CONFIDENTIAL, те подписват клетвена декларация, че няма да разкриват съдържанието на тази информация на трети лица.
      11.2.   За да получат достъп до информация, която е класифицирана като TRÈS SECRET UE/EU TOP SECRET или SECRET UE/EU SECRET, членовете на Европейския парламент, трябва да са били оправомощени в съответствие с процедурата, посочена в подточки 11.3 и 11.4.
      11.3.   Разрешение се дава само на членове на Европейския парламент, които са преминали проучване за сигурност от компетентните национални органи на държавите-членки в съответствие с процедурата, посочена в подточки 11.9—11.14. Отговорен за предоставянето на разрешение за членовете на Европейския парламент е председателят.
      11.4.   Председателят може да издаде разрешение след получаване на становището на компетентните национални органи на държавите-членки въз основа на проучването за сигурност, извършено в съответствие с подточки 11.8—11.13.
      11.5.   Дирекцията на Европейския парламент, отговаряща за сигурността, поддържа актуален списък на всички членове на Европейския парламент, на които е било предоставено разрешение, включително временно разрешение, по смисъла на подточка 11.15.
      11.6.   Разрешението е валидно за срок от пет години или за срока на задачата, във връзка с която е било издадено, който от двата срока е по-кратък. То може да бъде подновено в съответствие с процедурата, предвидена в подточка 11.4.
      11.7.   Разрешението се отнема от председателя, ако той счете, че са налице основателни причини за това. Всяко решение за отнемане на разрешение се съобщава на съответния член на Европейския парламент, който може да поиска да бъде изслушан от председателя преди отнемането да породи действия, както и на компетентния национален орган.
      11.8.   Проучването за сигурност се извършва със съдействието на съответния член на Европейския парламент и по искане на председателя. Компетентният национален орган за проучването е органът на държавата-членка, чийто гражданин е съответният член.
      11.9.   Като част от процедурата на проучване от съответния член на Европейския парламент се изисква да попълни формуляр за лични данни.
      11.10.   Председателят посочва в искането си до компетентните национални органи степента на класифицирана информация, която ще се предоставя на съответния член на Европейския парламент, така че те да могат да извършат процеса на проучване.
      11.11.   Целият процес на проучване за сигурност, извършван от компетентните национални органи, заедно с получените резултати, е в съответствие със съответните действащи правила и разпоредби в съответната държава-членка, включително онези, които се отнасят до обжалването.
      11.12.   Когато становището, дадено от компетентните национални органи на държавата-членка, е положително, председателят може да издаде разрешение на съответния член на Европейския парламент.
      11.13.   Когато становището, дадено от компетентните национални органи, е отрицателно, се уведомява заинтересования член на Европейския парламент, който може да поиска да бъде изслушан от председателя. Той има право, ако прецени за необходимо, да се обърне към компетентните национални органи с цел да изиска допълнителни разяснения. При потвърждаване на отрицателното становище не се издава разрешение.
      11.14.   Всички членове на Европейския парламент, получили разрешение по смисъла на подточка 11.3, получават към момента на издаване на разрешението и на равни интервали от време след това, нужните указания относно защитата на класифицираната информация и начина за гарантирането на защитата. Тези членове подписват декларация в потвърждение на това, че са получили тези указания.
      11.15.   В изключителни случаи председателят може, след като е уведомил компетентните национални органи и при условие че не е получил отговор от тях в срок от един месец, да издаде временно разрешение на член на Европейския парламент за срок до шест месеца до получаване на резултата от проучването, посочено в подточка 11.11. Временните разрешения, издадени по този начин, не разрешават достъп до информация със степен на класификация TRÈS SECRET UE/EU TOP SECRET.
      12.   Процедура за проучване за надеждност на длъжностни лица на европейския парламент и на други служители на парламента, работещи за политически групи

      12.1.   Само длъжностни лица на Европейския парламент и други служители на Парламента, които работят за политически групи и които поради естеството на работата си и поради изискванията във връзка със служебните си задължения трябва да са запознати или да използват класифицирана информация, могат да имат достъп до такава информация.
      12.2.   За да получат достъп до информация, която е класифицирана като TRÈS SECRET UE/EU TOP SECRET и CONFIDENTIEL UE/EU CONFIDENTIAL, лицата, посочени в подточка 12.1, трябва да са били оправомощени в съответствие с процедурата, предвидена в подточки 12.3 и 12.4.
      12.3.   Разрешение се дава само на лицата, посочени в подточка 12.1, които са преминали проучване за сигурност от компетентните национални органи на държавите-членки в съответствие с процедурата, посочена в подточки 12.9—12.14. Генералният секретар е отговорен за издаване на разрешение на длъжностни лица на Европейския парламент и други служители на Парламента, работещи за политически групи.
      12.4.   Генералният секретар може да издаде разрешение след получаване на становището на компетентните национални органи на държавите-членки въз основа на проучването за сигурност, извършено в съответствие с подточки 12.8—12.13.
      12.5.   Дирекцията на Европейския парламент, отговаряща за сигурността, поддържа и актуализира списък на всички длъжности, за които се изисква проучване за надеждност, предоставен от съответните служби на Европейския парламент, и на всички лица, на които е издадено разрешение, включително временно разрешение по смисъла на подточка 12.15.
      12.6.   Разрешението е със срок на валидност пет години или за срока на задачите, във връзка с които е издадено, който от двата срока е по-кратък. То може да се подновява в съответствие с процедурата, посочена в подточка 12.4.
      12.7.   Разрешението се отнема от генералния секретар, когато той счете, че има основателни причина за това. Всяко решение за отнемане на разрешението се съобщава на длъжностно лице на Европейския парламент или на служителя на Парламента, работещ за политическа група, който може да поиска да бъде изслушан от генералния секретар преди отнемането да породи действие, както и на компетентния национален орган.
      12.8.   Проучването за сигурност се извършва със съдействието на съответното лице и по искане на генералния секретар. Компетентният национален орган за проучването е органът на държавата-членка, чийто гражданин е съответното лице. Когато това се допуска от националните законови и подзаконови актове, компетентните национални органи могат да проведат разследвания по отношение на граждани на други държави, които искат достъп до информация със степен на класификация CONFIDENTIEL UE/EU CONFIDENTIAL или по-висока.
      12.9.   Като част от процедурата на проучване от съответното длъжностно лице на Европейския парламент или от служителя на Парламента, работещ за политическа група, се изисква да попълни формуляр с лични данни.
      12.10.   Генералният секретар уточнява в своето искане до компетентните национални органи степента на класифицираната информация, до която заинтересованото лице следва да има достъп, за да могат те да извършат проучването и да дадат становището си относно степента на разрешение, която би било най-подходящо да се издаде на лицето.
      12.11.   Целият процес на проучване за сигурност, извършван от компетентните национални органи, заедно с получените резултати, подлежи на съответните действащи правила и разпоредби в съответната държава-членка, включително онези, които се отнасят до обжалването.
      12.12.   Когато становището, дадено от компетентните национални органи на държавата-членка, е положително, генералният секретар може да издаде разрешение на съответното лице.
      12.13.   Всяко отрицателно становище на компетентните национални органи се съобщава на съответното длъжностно лице на Европейския парламент или на служителя на Парламента, работещ за политическа група, който може да поиска да бъде изслушан от генералния секретар. Ако прецени за необходимо, генералният секретар може да се обърне към компетентните национални органи с цел да изиска допълнителни разяснения. При потвърждаване на отрицателното становище не се издава разрешение.
      12.14.   Всички длъжностни лица на Европейския парламент и други служители на Парламента, работещи за политически групи, на които е издадено разрешение по смисъла на подточки 12.4 и 12.5, при издаване на разрешението, а след това на равни интервали от време, получават всички необходими инструкции относно защитата на класифицирана информация и за средствата, които осигуряват тази защита. Тези длъжностни лица и служители подписват декларация, с която се удостоверява, че са получили тези инструкции и че се задължават да ги съблюдават.
      12.15.   В изключителни случаи генералният секретар може, след като е уведомил компетентните национални органи и при условие че не е получил отговор от тях в срок от един месец, да издаде временно разрешение на длъжностно лице на Европейския парламент или на служител, работещ за политическа група, за срок до шест месеца до получаване на резултата от проучването, предвидено в подточка 12.11 от настоящата раздел. Временни разрешения, издадени по този начин, не разрешават достъп до информация със степен на класификация TRÈS SECRET UE/EU TOP SECRET.


title: Решение (ЕС) 2015/727 на Европейската централна банка от 10 април 2015 година относно общата сума на годишните надзорни такси за първия период на таксуване и за 2015 година (ЕЦБ/2015/17)

text:
               6.5.2015

               BG

               Официален вестник на Европейския съюз

               L 115/36

         РЕШЕНИЕ (ЕС) 2015/727 НА ЕВРОПЕЙСКАТА ЦЕНТРАЛНА БАНКА
   от 10 април 2015 година
   относно общата сума на годишните надзорни такси за първия период на таксуване и за 2015 година (ЕЦБ/2015/17)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Регламент (ЕС) № 1163/2014 на Европейската централна банка от 22 октомври 2014 г. относно надзорните такси (ЕЦБ/2014/41) (1), и по-специално член 9 и член 16, параграф 1 от него,
   като има предвид, че:

               (1)

               От Европейската централна банка (ЕЦБ) се изисква да вземе решение за общата сума на годишните надзорни такси, които да бъдат наложени, като издава известия за таксата за всяка категория поднадзорни лица и поднадзорни групи, и да публикува тази информация на уебсайта си до 30 април на съответния период на таксуване.

               (2)

               Известието за таксата за първия период на таксуване, т.е. ноември—декември 2014 г., се издава заедно с известието за таксата за периода на таксуване 2015 година. Поради това общата сума на наложените през 2015 г. годишни надзорни такси следва да отразява направените от ЕЦБ разноски, свързани с надзорните ѝ задачи, от ноември 2014 г.

               (3)

               Тези разноски основно се състоят от разходи, които са пряко свързани с надзорните задачи на ЕЦБ, като например разходи за надзора над значимите лица, наблюдението на надзора над по-малко значимите лица и осъществяването на хоризонталните задачи и специализираните услуги. Те също така включват разходи, които не са пряко свързани с надзорните задачи на ЕЦБ, като например разходи за услугите, предоставени от подпомагащите звена на ЕЦБ, включително сграден фонд, управление на човешките ресурси и услугите в областта на информационните технологии.

               (4)

               За да се изчисли годишната надзорна такса, дължима по отношение на всяко поднадзорно лице или поднадзорна група, общата сума на разходите се разделя на две части — една за значимите лица и групи и една за по-малко значимите лица и групи. Разходите се разделят въз основа на разноските, разпределени на съответните функционални звена, които извършват прекия надзор над значими поднадзорни лица и непрекия надзор над по-малко значими поднадзорни лица.

               (5)

               Свързаните със задачите по банковия надзор разноски, които са направени от ЕЦБ през първия период на таксуване и които подлежат на възстановяване чрез надзорните такси, бяха включени в годишния отчет на ЕЦБ за 2014 г. (2)

               (6)

               Прогнозните годишни разноски за периода на таксуване 2015 г. се извличат въз основа на одобрения бюджет на ЕЦБ, като се вземат предвид всички промени в прогнозните годишни разноски, които ще бъдат направени от ЕЦБ, които са били известни към момента на изготвянето на решението,

         ПРИЕ НАСТОЯЩОТО РЕШЕНИЕ:
   Член 1
   Определения
   За целите на настоящото решение се прилагат определенията, които се съдържат в Регламент (ЕС) № 468/2014 на Европейска централна банка (ЕЦБ/2014/17) (3) и в Регламент (ЕС) № 1163/2014 (ЕЦБ/2014/41).
   Член 2
   Обща сума на годишните надзорни такси за първия период на таксуване и за 2015 г.
   1.   Общата сума на годишните надзорни такси за първия период на таксуване и за 2015 г. е 325 986 085 EUR, като тя съответства на действителните разходи за ноември и декември 2014 г. и на прогнозните годишни разходи на ЕЦБ за 2015 г., изложени в приложение I към настоящото решение.
   2.   Всяка категория поднадзорни лица и поднадзорни групи заплаща общата сума на годишните надзорни такси, установена в приложение II към настоящото решение.
   Член 3
   Влизане в сила
   Настоящото решение влиза в сила на 29 април 2015 г.

      Съставено във Франкфурт на Майн на 10 април 2015 година.

            Председател на ЕЦБ

         Mario DRAGHI

      (1)  ОВ L 311, 31.10.2014 г., стр. 23.

      (2)  Публикуван на уебсайта на ЕЦБ www.ecb.europa.eu през февруари 2015 г.

      (3)  Регламент (ЕС) № 468/2014 на Европейската централна банка от 16 април 2014 г. за създаване на рамката за сътрудничество в единния надзорен механизъм между Европейската централна банка и националните компетентни органи и с определените на национално равнище органи (Рамков регламент за ЕНМ) (ЕЦБ/2014/17) (ОВ L 141, 14.5.2014 г., стр. 1).

      ПРИЛОЖЕНИЕ I

                  (в евро)

                  2014 г.

                  2015 г.

                  Общо

                  Заплати и компенсации

                  18 456 945

                  151 665 635

                  170 122 580

                  Наем и поддръжка на сгради

                  2 199 243

                  22 563 517

                  24 762 760

                  Други оперативни разходи

                  9 316 824

                  121 783 921

                  131 100 745

                  Общо

                  29 973 012

                  296 013 073

                  325 986 085

      ПРИЛОЖЕНИЕ II

                  (в евро)

                  2014 г.

                  2015 г.

                  Общо

                  Надзорни такси

                  29 973 012

                  296 013 073

                  325 986 085

                  от които:

                  Такси, наложени на значими лица или значими групи

                  25 622 812

                  264 068 941

                  289 691 753

                  Такси, наложени на по-малко значими лица или по-малко значими групи

                  4 350 200

                  31 944 132

                  36 294 332


title: Решение на Съвета и на Комисията от 31 май 1999 година относно сключването на Споразумение за партньорство и сътрудничество между Европейските общности и техните държави-членки, от една страна, и Република Узбекистан, от друга страна

text:
Важна правна забележка

|

31999D0593

Официален вестник n° L 229 , 31/08/1999 стр. 0001 - 0002 специално чешко издание глава 11 том 32 стр. 126  - 127 специално испанско издание глава 11 том 32 стр. 126  - 127 специално унгарско издание глава 11 том 32 стр. 126  - 127 специално литвийско издание глава 11 том 32 стр. 126  - 127 LV.ES глава 11 том 32 стр. 126  - 127 MT.ES глава 11 том 32 стр. 126  - 127 PL.ES глава 11 том 32 стр. 126  - 127 SK.ES глава 11 том 32 стр. 126  - 127 специално словенско издание глава 11 том 32 стр. 126  - 127

		19990531Решение на Съвета и на Комисиятаот 31 май 1999 годинаотносно сключването на Споразумение за партньорство и сътрудничество между Европейските общности и техните държави-членки, от една страна, и Република Узбекистан, от друга страна(1999/593/ ЕО, ЕОВС, Евратом)СЪВЕТЪТ НА ЕВРОПЕЙСКИЯ СЪЮЗ,КОМИСИЯТА НА ЕВРОПЕЙСКИТЕ ОБЩНОСТИ,като взеха предвид Договора за създаване на Европейската общност, и по-специално член 44, параграф 2, последното изречение на член 47, параграф 2 и член 55, член 57, параграф 2, член 71, член 80, параграф 2, членове 93, 94, 133 и 308, във връзка с второто изречение на член 300, параграф 2 и втората алинея от параграф 3 на член 300 от него,като взеха предвид Договора за създаване на Европейската общност за въглища и стомана, и по-специално член 95 от него,като взеха предвид Договора за създаване на Европейската общност за атомна енергия, и по-специално втория параграф на член 101 от него,като взеха предвид предложението на Комисията,като взеха предвид съгласието на Европейския парламент [1],след консултации с Консултативния комитет на ЕОВС и със съгласието на Съвета,като имат предвид одобрението на Съвета, дадено в съответствие с член 101 от Договора за създаване на Европейската общност за атомна енергия,(1) като имат предвид, че сключеното споразумение за партньорство и сътрудничество между Европейските общности и техните държави-членки, от една страна и Република Узбекистан, от друга страна, подписано във Флоренция на 21 юни 1996 г., ще допринесе за постигането на целите на Европейските общности;(2) като имат предвид, че целта на споразумението е да укрепва създадените връзки, най-вече чрез това споразумение между Европейската икономическа общност и Европейската общност за атомна енергия и Съюза на съветските социалистически републики в областта на търговията и търговското и икономическо сътрудничество, подписано на 18 декември 1989 г. и одобрено с Решение 90/116/ЕИО [2];(3) като имат предвид, че известни задължения, предвидени в Споразумението за партньорство и сътрудничество извън сферата на търговската политика, прилагана в рамките на Общността, оказват или биха могли да окажат влияние върху направените уговорки, които вече са определени в приетите от Общността актове в области като право на създаване, транспорт и третиране на предприятията;(4) като имат предвид, че посоченото споразумение налага на Европейските Общности известни задължения относно движението на капитала и плащанията между Общността и Република Узбекистан;(5) като имат предвид, освен това, че доколкото посоченото споразумение се отразява на Директива 90/434/ЕИО на Съвета от 23 юли 1990 г. относно общата система за данъчно облагане, приложима спрямо сливанията, разделянията, прехвърлянията на активи и замените на акции по отношение на дружества от различни държави-членки [3], както и Директива 90/435/ЕИО на Съвета от 23 юли 1990 г. относно общата система за данъчно облагане на дружествата майки и дъщерни дружества от различни държави-членки [4], които се основават на член 94 от Договора за създаване на Европейската общност, този член трябва да се ползва като правно основание;(6) като имат предвид, че определени разпоредби от посоченото споразумение налагат на Общността задължения в областта на предоставянето на услуги, които надхвърлят рамките на взаимното сътрудничество;(7) като имат предвид, че за определени разпоредби от посоченото споразумение, които Общността следва да прилага, не са предвидени специфични пълномощия в Договора за създаване на Европейската общност; като има предвид, че по тази причина се налага да приложи член 308 от Договора за създаване на Европейската общност,РЕШИХА:Член 1Споразумението за партньорство и сътрудничество между Европейските общности и техните държави-членки, от една страна, и Република Узбекистан, от друга страна, заедно с протокола, декларациите и официалната кореспонденция се одобряват с настоящото решение от името на Европейската общност, Европейската общност за въглища и стомана и Европейската общност за атомна енергия.Текстовете са приложени към настоящото решение.Член 21. Положението, което Общността заема в рамките на Съвета за сътрудничество и в рамките на Комитета за сътрудничество, когато последният е упълномощен да действа от Съвета за сътрудничество, следва да бъде определено от Съвета, по предложение на Комисията, или, където е уместно, по предложение на Комисията, като при всеки случай се спазват съответните разпоредби на Договорите за създаване на Европейската общност, Европейската общност за въглища и стомана и на Европейската общност за атомна енергия.2. Съгласно член 79 от Споразумението за партньорство и сътрудничество, председателят на Съвета председателства Съвета за сътрудничество и представя позицията на Общността. Представител на Комисията предсадателства Комитета за Сътрудничество съгласно неговия процедурен правилник и представя позицията на Общността.3. Решението за публикуване на препоръките, дадени от Съвета за сътрудничество и Комитета за сътрудничество, в Официален вестник на Европейските общности, се взема от Съвета и Комисията, като всеки един случай се разглежда по отделно.Член 3Председателят на Съвета извършва нотификация от името на Европейската общност, както е предвидено в член 101 от Споразумението. Председателят на Комисията извършва такава нотификация от името на Европейската общност за въглища и стомана и от името на Европейската общност за атомна енергия.Съставено в Брюксел на 31 май 1999 година.За КомисиятаПредседателJ. SanterЗа СъветаПредседателO. Schily[1] ОВ С 175, 21.6.1999 г., стр. 432.[2] ОВ L 68, 15.3.1990 г., стр. 1.[3] ОВ L 225, 20.8.1990 г., стр. 1.[4] ОВ L 225, 20.8.1990 г., стр. 6.--------------------------------------------------


title: Решение (ОВППС) 2017/1424 на Съвета от 4 август 2017 година в подкрепа на дейностите на ОССЕ за намаляване на риска от незаконен трафик и прекомерно натрупване на малки оръжия и леко въоръжение и на конвенционални боеприпаси в бившата югославска република Македония и Грузия

text:
               5.8.2017

               BG

               Официален вестник на Европейския съюз

               L 204/82

         РЕШЕНИЕ (ОВППС) 2017/1424 НА СЪВЕТА
   от 4 август 2017 година
   в подкрепа на дейностите на ОССЕ за намаляване на риска от незаконен трафик и прекомерно натрупване на малки оръжия и леко въоръжение и на конвенционални боеприпаси в бившата югославска република Македония и Грузия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, параграф 1 и член 31, параграф 1 от него,
   като има предвид, че:

               (1)

               На 15 и 16 декември 2005 г. Европейският съвет прие Стратегията на ЕС за борба с незаконното натрупване и трафика на малки оръжия и леки въоръжения (МОЛВ) и боеприпаси за тях (наричана по-долу „Стратегията на ЕС за МОЛВ“). В Стратегията на ЕС за МОЛВ се подчертава, че за да се сведе до минимум рискът от незаконна търговия с МОЛВ и прекомерното им натрупване, следва да се отдели особено внимание на огромните количества МОЛВ, натрупани в някои части на Източна и Югоизточна Европа, както и на пътищата за разпространението им в зони на конфликт.

               (2)

               Насърчаването на ефективно многостранно сътрудничество е сред целите на Стратегията на ЕС за МОЛВ, насочени към създаването на международни или регионални механизми, или такива в рамките на Съюза и неговите държави членки, за борба с доставката и дестабилизиращото разпространение на МОЛВ и боеприпаси за тях. В плана за действие към Стратегията на ЕС за МОЛВ Организацията за сигурност и сътрудничество в Европа (ОССЕ) се откроява като една от регионалните организации, с които следва да се развива сътрудничество.

               (3)

               Стратегията на ЕС за МОЛВ съдържа подробни разпоредби относно подкрепата, която трябва да бъде оказана на действията на ОССЕ за борба с незаконната търговия с МОЛВ и боеприпасите за тях, както и относно унищожаването на излишните запаси от тях на участващите държави от ОССЕ. По-специално Съюзът участва в усилията за намаляване на излишните запаси от МОЛВ и конвенционални боеприпаси, останали от Студената война в Източна Европа, посредством сътрудничество с ОССЕ, чиято подкрепа беше поискана от съответните участващи държави.

               (4)

               През 2000 г. участващите държави от ОССЕ приеха Документ на ОССЕ относно МОЛВ, с който поеха ангажимент да се борят с незаконния трафик на МОЛВ във всички негови аспекти. В документа също се подчертават дестабилизиращите последици, които прекомерното натрупване на МОЛВ, както и лошото управление и занижената сигурност на запасите от тях могат да имат върху националната, регионалната и международната сигурност.

               (5)

               Освен това през 2003 г. участващите държави от ОССЕ приеха Документ на ОССЕ относно запасите от конвенционални боеприпаси (ЗКБ), като по този начин признаха рисковете за сигурността и безопасността от прекомерното натрупване на конвенционални боеприпаси. За да се противодейства на тези рискове, участващите държави от ОССЕ решиха да установят практическа процедура за оказване на помощ за унищожаване на излишните конвенционални боеприпаси и/или за подобряване на практиките за управление и сигурност на запасите.

               (6)

               В документите на ОССЕ относно МОЛВ и ЗКБ унищожаването се набелязва като предпочитан метод за премахване на излишни количества МОЛВ и конвенционални боеприпаси.

               (7)

               През 2016 г. по време на Форума на ОССЕ за сътрудничество в областта на сигурността бившата югославска република Македония и Грузия се обърнаха към участващите държави от ОССЕ с молба за подкрепа по документите на ОССЕ относно МОЛВ и ЗКБ във връзка с подобряването на сигурността на МОЛВ и унищожаването на конвенционални боеприпаси.

               (8)

               В миналото Съюзът е подкрепял дейностите на ОССЕ с Решение 2012/662/ОВППС на Съвета (1). Съгласно това решение, чието изпълнение приключи през 2015 г., бяха финансирани дейности, като унищожаване на излишните МОЛВ, подобряване на сигурността и управлението на оръжейните запаси, разработване на подходящи инструменти за водене на регистри на оръжията, както и засилване на контрола върху трансфера на конвенционални оръжия.

               (9)

               На 19 декември 2016 г. Съветът прие Решение (ОВППС) 2016/2356 (2). Новата фаза от проекта на Центъра за Югоизточна и Източна Европа за контрол на малки оръжия и леки въоръжения (SEESAC) ще се основава на постигнатото въз основа на Решение 2013/730/ОВППС на Съвета (3), като същевременно ще се запази цялостният подход на борба със заплахата от МОЛВ в региона. По-специално проектът ще способства за координирането на инициативи с бившата югославска република Македония, като целта е да се повиши капацитетът на полицията за управление на запаси,

         ПРИЕ НАСТОЯЩОТО РЕШЕНИЕ:
   Член 1
   1.   С цел укрепване на мира и сигурността и ефективни многостранни отношения на световно и регионално равнище Съюзът си поставя следните цели:

               —

               укрепване на мира и сигурността в съседните на Съюза региони чрез намаляване на заплахата от незаконния трафик и прекомерното натрупване на МОЛВ и на конвенционални боеприпаси в региона на ОССЕ,

               —

               подкрепа за ефективни многостранни отношения на регионално равнище чрез подпомагане на дейността на ОССЕ по предотвратяване на незаконния трафик и прекомерното натрупване на МОЛВ и конвенционални боеприпаси.

         2.   За постигане на целите, посочени в параграф 1, Съюзът предприема следните мерки:

               —

               намаляване на риска от незаконно разпространение на МОЛВ в бившата югославска република Македония,

               —

               унищожаване на излишъка от боеприпаси в Грузия.

         Подробното описание на посочените в настоящия параграф проекти се съдържа в приложението.
   Член 2
   1.   Върховният представител на Съюза по въпросите на външните работи и политиката на сигурност (ВП) отговаря за изпълнението на настоящото решение.
   2.   Техническото изпълнение на проектите по член 1, параграф 2 се осигурява от Секретариата на ОССЕ.
   3.   Секретариатът на ОССЕ изпълнява задачите, като се запазва отговорността на ВП. За тази цел ВП сключва необходимите договорености със Секретариата на ОССЕ.
   Член 3
   1.   Референтната сума за изпълнението на проектите, посочени в член 1, параграф 2, е в размер на 1 353 878,52 EUR.
   2.   Разходите, финансирани чрез сумата, определена в параграф 1, се управляват в съответствие с процедурите и правилата, приложими към общия бюджет на Съюза.
   3.   Комисията упражнява надзор за правилното управление на разходите, посочени в параграф 1. За тази цел тя сключва споразумение за финансиране със Секретариата на ОССЕ. В споразумението за финансиране се предвижда, че Секретариатът на ОССЕ трябва да осигурява видимост на участието на Съюза съобразно неговия размер.
   4.   Комисията се стреми да сключи споразумението за финансиране, посочено в параграф 3, възможно най-бързо след влизането в сила на настоящото решение. Тя информира Съвета за всички трудности в хода на този процес и за датата на сключване на споразумението за финансиране.
   Член 4
   ВП докладва на Съвета за изпълнението на настоящото решение въз основа на редовните доклади, изготвяни от Секретариата на ОССЕ. Тези доклади представляват основа за оценката, извършвана от Съвета. Комисията докладва за финансовите аспекти на изпълнението на проектите, посочени в член 1, параграф 2.
   Член 5
   1.   Настоящото решение влиза в сила в деня на приемането му.
   2.   Срокът на действие на настоящото решение изтича 36 месеца след датата на сключване на споразумението за финансиране, посочено в член 3, параграф 3. Срокът на действие на настоящото решение обаче изтича шест месеца след датата на влизането му в сила, ако към този момент споразумението за финансиране не е сключено.

      Съставено в Брюксел на 4 август 2017 година.

            За Съвета

            Председател

         M. MAASIKAS

      (1)  Решение 2012/662/ОВППС на Съвета от 25 октомври 2012 г. в подкрепа на дейностите за намаляване на риска от незаконна търговия с малки оръжия и леки въоръжения и прекомерното им натрупване в региона, обхванат от Организацията за сигурност и сътрудничество в Европа (ОССЕ) (ОВ L 297, 26.10.2012 г., стр. 29).

      (2)  Решение (ОВППС) 2016/2356 на Съвета от 19 декември 2016 г. в подкрепа на дейностите на SEESAC по разоръжаване и контрол на оръжията в Югоизточна Европа в рамките на Стратегията на ЕС за борба с незаконното натрупване и трафика на МОЛВ и боеприпаси за тях (ОВ L 348, 21.12.2016 г., стр. 60).

      (3)  Решение 2013/730/ОВППС на Съвета от 9 декември 2013 г. в подкрепа на дейността на SEESAC по разоръжаване и контрол на оръжията в Югоизточна Европа в рамките на Стратегията на ЕС за борба с незаконното натрупване и трафика на МОЛВ и боеприпаси за тях (ОВ L 332, 11.12.2013 г., стр. 19).

      ПРИЛОЖЕНИЕ
      1.   Контекст
      През 2016 г. две участващи в ОССЕ държави — бившата югославска република Македония и Грузия — поискаха подкрепа за дейностите, свързани с повишаването на сигурността по отношение на малките оръжия и леките въоръжения (МОЛВ) и унищожаването на излишъка от конвенционални боеприпаси.
      През 2016 г. бившата югославска република Македония заяви, че се нуждае от помощ за повишаване на физическата и информационно-технологичната сигурност на складовите помещения за МОЛВ и боеприпаси в 15 гранични полицейски участъка (ГПУ) и един регионален център за гранични въпроси (РЦГВ). Освен това в отправеното искане беше набелязана необходимостта от увеличаване на капацитета на Министерството на вътрешните работи (МВР) чрез подобряване на процедурите за управление на запасите от служебни оръжия. Мисията на ОССЕ в Скопие осигури непрекъсната подкрепа на МВР в областта на сигурността чрез улесняване на трансграничните съвместни учения, организиране на курсове за обучение относно борбата с организираната престъпност, наблюдение на „зелената граница“, провеждане на разпознаване на лица и криминално профилиране. Въз основа на съществуващото сътрудничество МВР определи мисията на ОССЕ в Скопие като партньор за внедряване на подобрения на сигурността и изграждане на капацитет.
      След края на Студената война Министерството на отбраната на Грузия разполагаше все още със значителни запаси от конвенционални боеприпаси от епохата на Съветския съюз. Някои от тези запаси бяха намалени в резултат на националните усилия, както и на международни и двустранни проекти за помощ. Във връзка с това в периода 2005 — 2013 г. бяха завършени три проекта за унищожаване на управляеми и неуправляеми ракети с подкрепата на Агенцията на НАТО за поддръжка и снабдяване и Държавния департамент на САЩ. През 2007, 2011 и 2012 г. ОССЕ и ПРООН също подкрепиха проекти за оползотворяване, обработка и унищожаване на оставащия излишък от управляеми и неуправляеми авиационни ракети и техните опасни компоненти. Освен това в периода 2012 — 2016 г. ОССЕ предостави помощ за унищожаването на касетъчни боеприпаси, бомби и артилерийски снаряди.
      През 2016 г. Грузия представи пред Форума на ОССЕ за сътрудничество в областта на сигурността (FSC) ново искане за унищожаването на 461 тона излишък от конвенционални боеприпаси, което включва 121 тона артилерийски снаряди и 340 тона бомби. Въпреки че понастоящем ОССЕ не присъства на място в Грузия, организацията участва успешно в изпълнението на проекти за унищожаване на боеприпаси в страната. ОССЕ и Грузия са установили рамка за сътрудничество чрез разработването на програма за демилитаризация на остарели, отписани и изведени от експлоатация боеприпаси, налични във военните бази в Грузия. През април 2014 г. Секретариатът на ОССЕ и Грузия подписаха меморандум за разбирателство, с който се уреждат допълнителните подробности относно изпълнението на програмата.
      Като продължение на успешното изпълнение на Решение 2012/662/ОВППС, текущите проекти са насочени към допълнителното засилване на националния контрол върху МОЛВ и боеприпасите и оказването на помощ на бившата югославска република Македония и Грузия при изпълнението на техните международни ангажименти в тази област.
      2.   Обща цел
      Укрепване на сигурността в регионите на Югоизточна Европа и Южен Кавказ чрез намаляване на заплахата от безконтролно разпространение на МОЛВ и конвенционални боеприпаси.
      3.   Описание на проектите
      Проектите се основават на минали и текущи дейности на ОССЕ за намаляване на излишните запаси, подобряване на сигурността и предотвратяване на кражбата на МОЛВ и боеприпаси, като по този начин допринасят за борбата с тероризма чрез предоставянето на възможност на участващите в ОССЕ държави да се справят с един от източниците на доставки за терористичните мрежи.
      3.1.   Проект 1: Намаляване на риска от незаконно разпространение на МОЛВ в бившата югославска република Македония
      3.1.1.   Цел
      Увеличаване на капацитета на МВР на бившата югославска република Македония за обезопасяване на запасите на страната от МОЛВ и боеприпаси, като по този начин се намали рискът от тяхното незаконно разпространение, включително за терористични цели.
      3.1.2.   Описание
      В отправеното искане за помощ МВР определи уязвимостта на складовите помещения за МОЛВ и боеприпаси в 15 ГПУ и 1 РЦГВ. Нападението срещу граничния полицейски участък близо до Гошинце през април 2015 г., в резултат на което беше извършена кражба на оръжие и боеприпаси, доведе до цялостен преглед на сигурността на складовите помещения за МОЛВ в ГПУ. В отговор на искането за помощ мисията на ОССЕ в Скопие направи оценка на нуждите, която включваше посещения във всички 15 ГПУ и 1 РЦГВ. ОССЕ набеляза редица предизвикателства, свързани със сигурността на МОЛВ в тези участъци, включително необходимостта от подобряване на физическата сигурност на съществуващите складови помещения, подобряване на процедурите за водене на отчетност, повишаване на капацитета на персонала за управление на служебните и иззетите МОЛВ и повишаване на капацитета на МВР за предотвратяване на разпространението на МОЛВ от неговите запаси.
      3.1.3.   Очаквани резултати
      С тази дейност мисията на ОССЕ в Скопие продължава усилията си за изграждане на капацитета на МВР в областта на борбата с организираната престъпност и тероризма. Проектът ще допринесе за постигането на следните конкретни резултати:

                  Резултат 1: Повишаване на физическата и информационно-технологичната сигурност на запасите от МОЛВ и боеприпаси в 15 ГПУ и 1 РЦГВ
                  Показатели:

                              —

                              15 ГПУ и 1 РЦГВ разполагат със складови помещения за МОЛВ с подобрена физическа и информационно-технологична защита.

                  Резултат 2: Подобряване на капацитета на МВР за управление на запасите от МОЛВ.
                  Показатели:

                              —

                              разработване на стандартни оперативни процедури (СОП) за управление на служебни оръжия,

                              —

                              организиране на 1 обучение на обучители,

                              —

                              осигуряване на 16 курса на обучение на място в 15 ГПУ и 1 РЦГВ.

            3.1.4.   Екип по изпълнението на проекта
      Екипът по изпълнението на проекта ще се състои от координатор на проекта в областта на правоприлагането и сътрудник по проекта. Екипът ще носи отговорност за управлението на целия цикъл на проекта, включително създаването на правни рамки и рамки за управлението, наблюдението и проверката, за реалното постигане на резултатите на проекта и за докладването.
      3.1.5.   Дейности
      3.1.5.1.   Тръжна документация
      Документацията за тръжната процедура за възлагане на обществени поръчки относно подобрения на сигурността на 15 ГПУ и 1 РЦГВ ще се основава на спецификациите за строителното проектиране, както е предвидено в националните нормативни уредби и най-добрите практики на ОССЕ за складиране на МОЛВ и запаси от конвенционални боеприпаси. Мисията на ОССЕ в Скопие ще възложи на дружество разработването на спецификациите за строителното проектиране. Избраният доставчик ще разработи и представи на мисията на ОССЕ в Скопие и МВР цялата съответна документация за строителното проектиране, като гарантира, че е съгласувана и одобрена от всички национални регулиращи органи и съответства на правилата и процедурите на ОССЕ.
      3.1.5.2.   Подобрения на сигурността
      Мисията на ОССЕ в Скопие ще изготви документацията, необходима за отворена състезателна тръжна процедура, и ще проведе търг за строителните дейности и осигуряването на оборудване за информационно-технологичната сигурност в съответствие с правилата и нормативната уредба на ОССЕ. Избраният изпълнител ще приложи мерките за сигурност в съответствие с одобрения строителен проект. Екипът по изпълнението на проекта ще организира наблюдението и техническия надзор на прилагането на мерките за сигурност и проверката на тяхното съответствие с приложимите технически изисквания.
      3.1.5.3.   Разработване на СОП за боравене със служебни оръжия и боеприпаси
      Екипът по изпълнението на проекта ще създаде работна група, съставена от представители на ОССЕ и съответните отдели в рамките на МВР, включително звено за контакт за МОЛВ, звено за експлоатация, криптология и видеонаблюдение, отдел за управление на строителните дейности, правен отдел, сектор за гранични въпроси и миграция и служба за обществена сигурност. Работната група ще проведе четири заседания за разработването на СОП и ще се подпомага от един национален и един международен експерт. СОП ще предоставят консултации и насоки за служителите на МВР относно начина, по който новите технически и информационно-технологични средства да се използват по стандартизиран начин.
      3.1.5.4.   Обучение
      Екипът по изпълнението на проекта ще ръководи изготвянето на наръчник за обучение относно новите СОП, включително назначаването на експерт за неговото изготвяне, отпечатване и разпространение до съответните служители на МВР и превод на английски език. Екземплярите на английски език ще бъдат разпространени до други операции на ОССЕ на място, както и до секретариата на ОССЕ, за да се осигурят видимост и материал за бъдещи справки.
      Екипът по изпълнението на проекта ще организира курс за обучение на обучители за 30 определени представители от четири регионални центъра за гранични въпроси и осем сектора за вътрешни въпроси с цел да се повишат техните знания относно използването на новите системи в областта на сигурността и информационните технологии в ремонтираните складови помещения. Впоследствие обучените обучители ще представят национално обучение в съответните си регионални центрове и сектори, като по този начин се гарантира устойчивостта на тази дейност.
      3.1.5.5.   Видимост на Съюза
      Целта на дейностите за осигуряване на видимост ще бъде публично оповестяване на подкрепата на Съюза за намаляване на рисковете от разпространение на оръжие и боеприпаси чрез дейностите, осъществявани от ОССЕ. Мероприятията, свързани с видимостта, ще бъдат насочени към повишаването на осведомеността на избрани аудитории и на широката общественост относно осъществяването на конкретни дейности в рамките на проекта; тяхното влияние върху намаляването на заплахата от безконтролно разпространение; и цялостната стабилност на региона. Дейностите за осигуряване на видимост ще следват проектен план за видимостта. Предвижда се да бъдат изготвени няколко вида материали, осигуряващи видимост, за да бъдат представени резултатите от проекта на целевата аудитория. Те ще включват ролкови банери, транспаранти, брошури, снимков материал, видеоматериал, както и популяризиране на резултатите на мероприятията, свързани с видимостта.
      3.2.   Проект 2: Унищожаване на излишъка от боеприпаси в Грузия
      3.2.1.   Цел
      Подпомагане на процеса на управление на запасите от боеприпаси в Грузия чрез унищожаването на 461 тона излишък от боеприпаси.
      3.2.2.   Описание
      През 2016 г. Грузия поиска помощ за унищожаването на 461 тона излишък от конвенционални боеприпаси в съответствие с програмата за демилитаризация на остарели, отписани и изведени от експлоатация боеприпаси, налични във военните бази в Грузия (наричана по-долу „програмата“). Като последващо действие във връзка с проектите на ОССЕ, изпълнени през 2007, 2011 — 2012 и 2014 — 2016 г., секретариатът на ОССЕ ще подкрепи Грузия в усилията ѝ за повишаване на капацитета ѝ за управление на запасите от боеприпаси.
      3.2.3.   Очаквани резултати
      Резултат 1: Намаляване на наличните излишъци от конвенционални боеприпаси по безопасен и екологосъобразен начин.
      Показатели:

                  —

                  Унищожаване на 461 тона излишък от боеприпаси.

                  —

                  Подписване на партньорско споразумение за изпълнение.

                  —

                  Наемане на персонал за проекта.

                  —

                  Разработване на програма за осигуряване на качеството.

                  —

                  Тримесечни доклади за напредъка.

                  —

                  Тримесечни доклади относно околната среда.

            3.2.4.   Екип по изпълнението на проекта
      Екипът по изпълнението на проекта ще се състои от ръководител на проекта, сътрудник по проекта, местен консултант и двама международни консултанти. Ръководителят на проекта ще бъде длъжностно лице от ОССЕ на съществуваща договорна позиция. Сътрудникът по проекта, местният консултант и международният консултант ще бъдат наети в съответствие със съществуващите правила и нормативни уредби на ОССЕ. Екипът по изпълнението на проекта ще носи отговорност за създаването на правни рамки и рамки за управлението, наблюдението и проверката за реалното постигане на резултатите на проекта и изпълнението на програма за осигуряване на качеството.
      3.2.5.   Партньор по изпълнението
      Грузия е възложила изпълнението на дейностите по програмата на държавния военен научно-технически център (ДЕЛТА). ДЕЛТА има изключителни права в Грузия за дейности по демилитаризация на боеприпаси и унищожаване на боеприпаси, които са му предоставени чрез Декрет № 321 на Министерството на отбраната на Грузия през 2005 г. Оттогава ДЕЛТА е партньор по изпълнението, на който е възложено да бъде подизпълнител от страна на всички международни организации, участващи в подпомагането на дейностите по унищожаване, включително НАТО, ПРООН и ОССЕ. Във връзка с това през 2016 г. ДЕЛТА завърши проект, подпомаган от ОССЕ, за унищожаването на 620 тона авиационни ракети, бомби и артилерийски снаряди.
      3.2.6.   Дейности
      3.2.6.1.   Унищожаване на излишъка от боеприпаси
      ДЕЛТА проведе проучване относно боеприпасите, които трябва да се унищожат, и разработи технологии, указания и документация за процеса на унищожаване. Освен това ДЕЛТА започна процеса на транспортиране на 340 тона излишък от бомби от мястото им на съхранение до съоръжението за унищожаване във Фоничала, осигури обучение на персонала по проекта и започна процеса на демонтиране. Експлозивните компоненти ще бъдат унищожени чрез детонация в открит ров в стрелбището във Вазиани. Унищожаването на 121 тона артилерийски снаряди ще се осъществи в съоръжението в Дедоплицкаро. ДЕЛТА наблюдава въздействието на операциите по унищожаване върху околната среда чрез провеждане на ежемесечни изследвания.
      3.2.6.2.   Видимост на Съюза
      Дейностите за осигуряване на видимост ще бъдат съсредоточени върху повишаването на осведомеността на избрани аудитории и на широката общественост относно осъществяването на операции по унищожаване на боеприпаси и тяхното въздействие върху повишаването на капацитета за управление на запасите в Грузия.
      4.   Бенефициери
      Преките бенефициери на проектите ще бъдат националните институции на бившата република Македония и Грузия, отговарящи за МОЛВ и сигурността и управлението на боеприпасите. Дейностите по проектите съответстват на националните стратегии относно МОЛВ и боеприпасите и са съгласувани с международните ангажименти на двете държави. Населението на двете държави, населението на Югоизточна Европа, Южен Кавказ и Съюза, които са изложени на риск от разпространението на МОЛВ и боеприпасите, също имат непряка полза от дейностите по проектите.
      5.   Продължителност
      Общото очаквано времетраене на проектите е 36 месеца.
      6.   Орган, отговорен за техническото изпълнение
      Общото техническо изпълнение на решението ще бъде възложено на Секретариата на ОССЕ.
      7.   Управителен комитет
      Управителният комитет по този проект ще включва представител на върховния представител и на органа, натоварен с изпълнението, посочен в точка 6 от настоящото приложение. Управителният комитет ще разглежда редовно — най-малко веднъж на 6 месеца — изпълнението на решението, включително посредством електронни средства за комуникация.
      8.   Доклади
      Секретариатът на ОССЕ ще предоставя тримесечни описателни доклади с цел преглед на напредъка към постигането на резултатите от проекта. Секретариатът на ОССЕ ще представя годишни описателни и финансови доклади и окончателен доклад в рамките на шест месеца от края на срока за изпълнение.
      9.   Прогнозирани общи разходи по проектите и финансово участие на Съюза
      Общата прогнозна стойност на проектите възлиза на 1 353 878,52 EUR.


title: Решение (ЕС) 2017/1656 на Европейския парламент от 27 април 2017 г. относно приключването на сметките на Европейския банков орган за финансовата 2015 година

text:
               29.9.2017

               BG

               Официален вестник на Европейския съюз

               L 252/203

         РЕШЕНИЕ (ЕС) 2017/1656 НА ЕВРОПЕЙСКИЯ ПАРЛАМЕНТ
   от 27 април 2017 г.
   относно приключването на сметките на Европейския банков орган за финансовата 2015 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейския банков орган за финансовата 2015 година,

               —

               като взе предвид доклада на Сметната палата относно годишните отчети на Европейския банков орган за финансовата 2015 година, придружен от отговора на Органа (1),

               —

               като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2015 година в съответствие с член 287 от Договора за функционирането на ЕС,

               —

               като взе предвид препоръката на Съвета от 21 февруари 2017 г. относно освобождаването от отговорност на Органа във връзка с изпълнението на бюджета за финансовата 2015 година (05873/2017 — C8-0072/2017),

               —

               като взе предвид член 319 от Договора за функционирането на ЕС,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Регламент (ЕС) № 1093/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски банков орган), за изменение на Решение № 716/2009/ЕО и за отмяна на Решение 2009/78/ЕО на Комисията (4), и по-специално член 64 от него,

               —

               като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (5), и по-специално член 108 от него,

               —

               като взе предвид член 94 и приложение IV към своя правилник,

               —

               като взе предвид доклада на комисията по бюджетен контрол и становището на комисията по икономически и парични въпроси (A8-0079/2017),

               1.

               одобрява приключването на сметките на Европейския банков орган за финансовата 2015 година;

               2.

               възлага на своя председател да предаде настоящото решение на изпълнителния директор на Европейския банков орган, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Antonio TAJANI

            Генерален секретар

         Klaus WELLE

      (1)  ОВ C 449, 1.12.2016 г., стр. 72.

      (2)  Вж. бележка под линия 1.

      (3)  ОВ L 298, 26.10.2012 г., стр. 1.

      (4)  ОВ L 331, 15.12.2010 г., стр. 12.

      (5)  ОВ L 328, 7.12.2013 г., стр. 42.